DELTA ลบ 5% โบรกลดคำแนะนำ “ขาย” หั่นเป้าเหลือ 356 บ.
ราคาหุ้น DELTA ลบ 5% โบรกลดคำแนะนำ “ขาย” หั่นเป้าเหลือ 356 บ. เนื่องจากมองว่ากำไรมีแนวโน้มลดลงจากปีก่อนในไตรมาส 2 และ 3 
30 เม.ย. 2564

ผู้สื่อข่าวรายงานว่า ราคาหุ้น บริษัทเดลต้า อีเลคโทรนิคส์ (ประเทศไทย) จำกัด (มหาชน) หรือ DELTA ณ เวลา 15.45 น. อยู่ที่ระดับ 358 บาท ลบ 21 บาท หรือ 5.54% สูงสุดที่ระดับ 382 บาท ต่ำสุดที่ระดับ 356 บาท ด้วยมูลค่าการซื้อขาย 1.22 พันล้านบาท

ด้านบล.บัวหลวง ระบุในบทวิเคราะห์ว่า DELTA มีแนวโน้มการเติบโตแข็งแกร่ง หนุนโดยกระแสเทคโนโลยี – EVs Data center และ IOT อย่างไรก็ตาม กำไรของบริษัทมีแนวโน้มลดลงจากปีก่อนในไตรมาส 2/64 และ 3/64 จากฐานที่สูงในไตรมาส 2/63 และ 3/63 จากการคาดการณ์ต่อกำไรที่อ่อนตัวลงในสองไตรมาสหน้า
ทั้งนี้ จึงปรับลดอัตราส่วนราคาต่อยอดขาย จาก 7.7 เท่า (คิดลด 30% จากค่าเฉลี่ยกลุ่มอุตสาหกรรมโลก) มาเป็น 6.6 เท่า (คิดลด 40% จากค่าเฉลี่ย กลุ่มอุตสาหกรรมโลก) ดังนั้นจึงปรับลดราคาเป้าหมายจาก 416 บาท มาเป็น 356 บาทและปรับลดคำแนะนำลงจาก ถือ เป็น “ขาย”